اسرائیلي جهازونو په غزه کې او د دمشق سره نژدې د اسلامک جهاد په هدوفونو بمباري کړې
اسلامک جهاد په اسرائیل د حملو ذمه واري په غاړ اخیستې ده. ډلې په هغو تصویرونو د غصې اظهار کړی چې د یو فلسطیني وسله وال مړی پکې د اسرائیلي پوځ د یو بلډوزر نه ځوړند لیدل کېږي
واشنگټن — په اسرائیل د راکټونو د حملو په ځواب کې اسرائیلي جنگي جهازونو په غزه تړانگه کې او د شام سرښار دمشق سره نژدې د اسلامک جهاد نومې فلسطیني وسله والې ډلې په هدفونو بمباري کړې ده. اسرائیل وویل د غزه څخه پرې ٢٠ راکټې ویشتل شوې وې خو د ائرن ډوم نومې دفاعي نظام دغه راکټونه ودرول. د حملو په ځواب کې اسرائیل په غزه کې او د دمشق سره نژدې د اسلامک جهاد هدفونه په هوايي بمبارۍ کې په نخښه کړل. د فلسطیني طبي چارواکو په وینا په غزه کې د اسرائیل حملې څلور کسان زخمیان کړل. او شام وویل د هېواد دفاعي نظام د اسرائیل د مزائیلو مخه ونیوله. شام د څه تلفاتو اطلاع نه ده کړې. اسلامک جهاد په اسرائیل د حملو ذمه واري په غاړ اخیستې ده. ډلې په هغو تصویرونو د غصې اظهار کړی چې د یو فلسطیني وسله وال مړی پکې د اسرائیلي پوځ د یو بلډوزر نه ځوړند لیدل کېږي. اسرائیلي عسکرو هغه وسله وال ووژلو چې د اسرائیل او غزه په پوله یې بم ښخوولو او په اسرائیلي بلډوزر د وسله وال مړی لېرې کولو دپاره غزه ته ورننوتلو.